Lot van Domino's in SA nog onseker | Netwerk24
Lot van Domino's in SA nog onseker
Deur William Horne 19 November 2019 11:04
Die lot van Domino's Pizza in Suid-Afrika is nog onseker nadat Taste Holdings aangekondig het hy het kopers gekry vir ál sy restaurante buiten dié franchise, waarvan hy die meesterlisensie ten duurste bekom het.
Die groep, wat eintlik as restauranteienaar bekend is, het onlangs aangekondig hy het 'n koper vir sy Starbucks-lisensie bekom, en dat die verkoop van die pizzarestaurante Maxi's en visrestaurant The Fish & Chips Co. byna afgehandel is. Dié transaksie is nou wel beklink.
Taste Holdings besit die meesterlisensie van Domino's in Suid-Afrika. Foto: Bloomberg
Ná die herstrukturering gaan Taste Holdings slegs sy juwelierswarewinkels behou, naamlik NWJ, Arthur Kaplan en World's Finest Watches.
Taste het nog nie planne aangekondig hoe hy van Domino's Pizza ontslae gaan raak nie.
Hy het reeds 'n aanbod vir die 13 Starbucks-takke in Suid-Afrika vir R7 miljoen aanvaar.
In 'n verklaring wat Dinsdag op die JSE se nuusdiens, Sens, gepubliseer is, sê die maatskappy Maxi's en Fish & Chips sal reeds op 2 Desember aan 'n onbenoemde entiteit verkoop word.
Dit is dieselfde datum waarop Starbucks se verkope afgehandel sal word.
In sy jongste resultate het Taste se inkomste vir die jaar tot einde Februarie met 7% gedaal tot slegs R959,5 miljoen en geen dividend is verklaar nie.
Die grootskaalse herstrukturering kom nadat die maatskappy tot einde 2018 keer op keer eerder bakhand gaan staan het by sy aandeelhouers om sy kosbedrywighede aan die gang te hou.
Taste het net minder as 'n jaar gelede vir tweede keer in slegs een jaar – en vir die vierde keer in drie jaar – nog aandele probeer uitreik om miljoene rande in te vorder.